ರಾಜ್ಯದ ʼಶಿಕ್ಷಕʼರೇ ಎಚ್ಚರ : ನೀವು ಕೊಂಚ ಯಾಮಾರಿದ್ರೂ ನಿಮ್ಮ ʼಖಾತೆʼಗೆ ಹಾಕ್ತಾರೆ ಕನ್ನ..! ಕೊಪ್ಪಳ: ಶಿಕ್ಷಕರನ್ನೇ ಟಾರ್ಗೆಟ್ ಮಾಡಿಕೊಂಡು ಅವ್ರ ಖಾತೆಗೆ ಕನ್ನ ಹಾಕುತ್ತಿರುವ ನೂರಾರು ಪ್ರಕರಣಗಳು ಕಳೆದೆರೆಡು ದಿನಗಳಿಂದ ಜಿಲ್ಲೆಯಲ್ಲಿ ಬೆಳಕಿಗೆ ಬರುತ್ತಿವೆ. ಹೌದು, ಶಿಕ್ಷಕರನ್ನೇ ಟಾರ್ಗೆಟ್ ಮಾಡುತ್ತಿರುವ ಖದೀಮರು, ನಾವು ಬ್ಯಾಂಕಿನಿಂದ ಕರೆ ಮಾಡುತ್ತಿದ್ದೇವೆ ಎಂದು ನಂಬಿಸಿ, ಅವ್ರಿಂದ ಹೆಸರು, ಎಟಿಎಂ ಕಾರ್ಡ್ ನಂಬರ್, ಸಿಸಿವಿ ನಂಬರ್ ಎಲ್ಲ ಕೇಳಿ ಒಟಿಪಿಯನ್ನ ಪಡೆದು ಹಣ ಲಪಟಾಯಿಸುತ್ತಿದ್ದಾರೆ. ಇಷ್ಟಕ್ಕೂ ಶಿಕ್ಷಕರು ಖದೀಮರಿಗೆ ಡೀಟೈಲ್ಸ್ ನೀಡಿದ್ದೇಕೆ? ಖದೀಮರು ಶಿಕ್ಷಕರನ್ನ ನಂಬಿಸೋದು ಹೇಗೆ ಗೊತ್ತಾ? ಅಂದ್ಹಾಗೆ, ಮತಗಟ್ಟೆ ಅಧಿಕಾರಿಯಾಗಿ ಕಾರ್ಯ ನಿರ್ವಹಿಸುವ ಶಿಕ್ಷಕರಿಗೆ ಪ್ರತಿ ತಿಂಗಳು 5 ಸಾವಿರವನ್ನ ತಹಸೀಲ್ದಾರ್ ಕಚೇರಿಯಿಂದ ನೀಡಲಾಗುತ್ತೆ. ಇದಕ್ಕಾಗಿ ಶಿಕ್ಷಕರು ತಮ್ಮ ಕಾರ್ಯನಿರ್ವಹಿಸುವ ಶಾಲೆಯ ವ್ಯಾಪ್ತಿಯಲ್ಲಿ ಮತದಾರರ ನೋಂದಣಿ, ತಿದ್ದುಪಡಿ ಸೇರಿದಂತೆ ಮೊದಲಾದ ಕಾರ್ಯಗಳನ್ನ ಮಾಡುತ್ತಾರೆ. ಈ ಮತಗಟ್ಟೆಅಧಿಕಾರಿ ಶಿಕ್ಷಕರಿಗೆ ಮಂಗಳವಾರ, ಬುಧವಾರ ಕರೆ ಬಂದಿವೆ. ಕರೆ ಮಾಡಿ, ನಾವು ಬ್ಯಾಂಕಿನಿಂದ ಅವರ ಖಾತೆ ಇರುವ ಬ್ಯಾಂಕಿನ ಹೆಸರು ಹೇಳಿದ್ದಾರೆ ಕರೆ ಮಾಡುತ್ತಿದ್ದೇವೆ. ನಿಮ್ಮ ಖಾತೆಗೆ 5 ಸಾವಿರ ಜಮೆ ಮಾಡಬೇಕಾಗಿದೆ. ಇದಕ್ಕಾಗಿ ಪರಿಶೀಲನೆ ಮಾಡಲಾಗುತ್ತಿದ್ದು, ನಿಮ್ಮ ಬ್ಯಾಂಕ್ ಖಾತೆ ಸಂಖ್ಯೆ, ಎಟಿಎಂ ಕಾರ್ಡ್ ನಂಬರ್ ಹಾಗೂ ಸಿವಿಸಿ ನಂಬರ್ ನೀಡಿ ಎಂದಿದ್ದಾರೆ. ನಂತ್ರ ಮೊಬೈಲ್ಗೆ ಬರುವ ಒಟಿಪಿಯನ್ನೂ ಸಹ ಹೇಳಿ ಕೇಳಿ ಪಡೆದಿದ್ದಾರೆ. ಪಾಪಾ ಅಮಾಯಾಕ ಶಿಕ್ಷಕರು, ತಮ್ಮ ಶಾಲೆಯ ಹೆಸರು, ತಮ್ಮ ಹೆಸರು ಹಾಗೂ ತಮ್ಮ ಬ್ಯಾಂಕ್ ಖಾತೆಯ ವಿವರವನ್ನ ಹೇಳಿದ್ದರಿಂದ, ಬ್ಯಾಂಕಿನಿಂದಲೇ ದೂರವಾಣಿ ಕರೆ ಬಂದಿದೆ ಎಂದು ಕೇಳಿದ ಮಾಹಿತಿಯನ್ನೆಲ್ಲ ನೀಡಿದ್ದಾರೆ. ಬಳಿಕ ಅವರ ಖಾತೆಯಿಂದ ಹಣ ಮಾಯಾವಾಗಿದೆ.